Majamis

Majamis () – miestas Jungtinėse Amerikos Valstijose, Floridos valstijoje, prie Atlanto vandenyno Biskeino įlankos. 2010 m. JAV gyventojų surašymo duomenimis, turėjo 399 tūkst. gyventojų. Majamio aglomeracijoje, užimančioje 3208 km² plotą, gyveno 5,5 mln. gyventojų (2018).

Majamis – didelis klimatinis kurortas, atviras ištisus metus (daugiau kaip 5 mln. turistų kasmet). Yra didelis jūrų uostas, švartuojasi daug kruizinių laivų, taip pat tarptautinis oro uostas. Miestas populiarus tarp vandens sporto mėgėjų.

Svarbus prekybos ir finansų centras. Mieste veikia keli universitetai, dailės muziejus, operos teatras, okeanariumas. Vyksta tarptautinis Karibų muzikos festivalis.

Istorija 

Senovėje Floridoje gyveno kelios Amerikos indėnų gentys. Pietvakarinėje pakrantėje, kur yra įsikūręs miestas, gyveno Callos vadinami indėnai. Jie įkūrė kelis kaimelius prie Okičobio ežero pietinėje Floridoje. Manoma, kad žodis mayami reiškia „didelis vanduo“.

Majamis yra vienintelis didelis JAV miestas, įkurtas moters. Džulija Tatl (Julia Tuttle) buvo iš Klyvlendo kilusi pasiturinti vietinė citrinų augintoja. Majamio sritis pirmaisiais savo gyvavimo metais buvo geriau žinoma kaip Biskeino Įlankos Šalis. 1894–1895 m. didysis šaltis paspartino Majamio augimą, kadangi srities pasėliai buvo vieninteliai išlikę visoje Floridoje. Džulija Tatl įtikino Henrį Flaglerį, geležinkelių magnatą, išplėsti Floridos rytinės pakrantės geležinkelio liniją regione. Dėl to ji vėliau praminta Majamio motina. 2010 m. Majamyje Džulijai Tatl atidengta 3 metrų aukščio statula.

Majamis, turėjęs apie 300 gyventojų, 1896 m. liepos 28 d. buvo oficialiai įregistruotas miestu.

Majamis klestėjo XX a. trečiajame dešimtmetyje: augo gyventojų skaičius, vystyta infrastruktūra. Miestas susilpnėjo po Floridos kraštą nuniokojusio 1926 m. Majamio uragano ir Didžiosios ekonominės krizės ketvirtajame dešimtmetyje. 1940 m. mieste gyveno 172 tūkstančiai žmonių. Kai prasidėjo Antrasis pasaulinis karas, Majamis, būdamas geroje padėtyje pietiniame Floridos krante, atliko svarbų vaidmenį kovoje prieš vokiečių povandeninius laivus.

Karo metu išaugo Majamio gyventojų skaičius. Po 1959 m. įvykusios Kubos revoliucijos, daug kubiečių ieškojo prieglobsčio Majamyje, taip dar labiau padidinami miesto populiaciją. Devintajame bei dešimtajame dešimtmetyje Pietinę Floridą ištiko daug krizių: Artūro Makdafio (Arthur McDuffie) sumušimas bei vėlesnės riaušės, karai dėl narkotikų, uraganas Endriu, Eliano Gonsaleso (Elián González) skandalas. Nepaisant to, antrojoje XX a. pusėje Majamis tapo dideliu tarptautiniu, finansiniu ir kultūros centru.

Klimatas 

Majamis pasižymi tropinio musono klimatu: karštos, drėgnos vasaros ir šiltos, trumpos, drėgnos žiemos. Jūros lygis, atstumas nuo Vėžio atogrąžos taip pat formuoja miesto klimatą. Drėgnasis sezonas prasideda gegužę ir baigiasi spalio viduryje.

Majamis nuolat kenčia nuo tropinių ciklonų ir uraganų.

Ekonomika 
Išvystyta radijo, elektronikos, aviacijos, poligrafijos, siuvimo, juvelyrinių dirbinių, maisto pramonė.

Sportas 

 Majamio „Heat“ (krepšinis)
 Floridos „Panthers“ (ledo ritulys)
 Majamio „Dolphins“ (amerikietiškasis futbolas)
 Majamio „Marlins“ (amerikietiškasis beisbolas)

Šaltiniai 

Floridos miestai
Jungtinių Amerikos Valstijų kurortai